**národná rada slovenskej republiky**

IX. volebné obdobie

Číslo: KNR-VLPNM-2316/2024

**598a**

**Informácia**

**Výboru Národnej rady Slovenskej republiky pre ľudské práva a národnostné menšiny o výsledku prerokovania návrhu poslancov Národnej rady Slovenskej republiky Františka MIKLOŠKA a Mariána ČAUČÍKA na prijatie uznesenia Národnej rady Slovenskej republiky k zaisteniu politických funkcionárov Náhorného Karabachu (Arcachu) (tlač 598).**

Výbor Národnej rady Slovenskej republiky pre ľudské práva a národnostné menšiny podáva Národnej rade Slovenskej republiky informáciu gestorského výboru o výsledku prerokovania návrhu poslancov Národnej rady Slovenskej republiky Františka MIKLOŠKA a Mariána ČAUČÍKA na prijatie uznesenia Národnej rady Slovenskej republiky k zaisteniu politických funkcionárov Náhorného Karabachu (Arcachu) (tlač 598).

Podpredseda Národnej rady Slovenskej republiky svojím rozhodnutím č. **622** z 11. novembra 2024 pridelil predmetný návrh na prerokovanie Výboru Národnej rady Slovenskej republiky pre ľudské práva a národnostné menšiny s tým, že ako gestorský výbor podá v stanovenej lehote Národnej rade Slovenskej republiky informáciu o prerokovaní predmetného materiálu vo výbore a návrh na uznesenie Národnej rady Slovenskej republiky.

Gestorský výbor o návrhu uznesenia Národnej rady SR dňa 25. novembra 2024 na svojom zasadnutí nerokoval, keďže sa stal pred prerokovaním daného bodu na schôdzi výboru podľa § 52 ods. 2 zákona o rokovacom poriadku NR SR neuznášaniaschopným.

Prílohou tejto informácie je návrh na uznesenie Národnej rady Slovenskej republiky.

Lucia Plaváková v. r.

predsedníčka Výboru NR SR pre ľudské práva a národnostné menšiny

PRÍLOHA

N Á R O D N Á R A D A  S L O V E N S K E J R E P U B L I K Y

IX. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ....... 2024

**k zaisteniu politických funkcionárov Náhorného Karabachu (Arcachu)**

**Národná rada Slovenskej republiky:**

1. s poľutovaním zobrala na vedomie, že silové orgány Azerbajdžanskej republiky v druhej polovici septembra 2023 na území Náhorného Karabachu (Arcachu) zaistili a zobrali do väzby viacero osôb, vykonávajúcich predtým vedúce funkcie na tomto území. Podľa správ z arménskych prameňov, ide o nasledovné osoby:
   * Bako Sahakyan, v minulosti vykonávajúci funkciu prezidenta Náhorného Karabachu (Arcachu),
   * Arkady Ghukasyan, v minulosti vykonávajúci funkciu prezidenta Náhorného Karabachu (Arcachu),
   * Araik Harutyunyan, predtým vykonávajúci funkciu prezidenta Náhorného Karabachu (Arcachu),
   * Ruben Vardanyan,  v minulosti  vykonávajúci funkciu štátneho ministra v Náhornom Karabachu (Arcachu),
   * David Babayan, predtým vykonávajúci funkciu ministra zahraničných vecí v Náhornom Karabachu (Arcachu),
   * David Ishkhanyan, predtým predseda parlamentu Náhorného Karabachu (Arcachu),
   * David Manukyan, predtým zástupca veliteľa ozbrojených síl Náhorného Karabachu (Arcachu),
   * Levon Mnatsakunyan, predtým minister obrany Náhorného Karabachu (Arcachu).

Tieto osoby sa doteraz nachádzajú vo väzbe na území Azerbajdžanskej republiky.

1. považuje väznenie menovaných osôb za rozpor so záujmami, v tomto prípade, Organizácie pre bezpečnosť a spoluprácu v Európe (OBSE), ktorej sú Slovenská republika aj Azerbajdžanská republika členmi. Na území Náhorného Karabachu (Arcachu) došlo v septembri 2023 k územnému konfliktu, ktorý bol riešený bez väčších ľudských strát. Väznenie menovaných osôb prehlbuje a udržiava spomienky národov Arménska a Azerbajdžanu na uvedený konflikt, v ktorom stáli na opačných stranách a narúša harmonickú spoluprácu v priestore OBSE.
2. v nadväznosti aj na uznesenie Európskeho parlamentu z 5. októbra 2023 o situácii v Náhornom Karabachu po útoku Azerbajdžanu a pokračujúcich hrozbách voči Arménsku (2023/2879(RSP) a pri plnom rešpektovaní medzinárodnoprávnej suverenity Azerbajdžanskej republiky z humánnych dôvodov žiadame prepustenie zadržaných osôb.
3. žiada povereného predsedu Národnej rady Slovenskej republiky, aby o prijatom uznesení Národnej rady Slovenskej republiky informoval predsedu vlády Slovenskej republiky, Veľvyslanectvo Azerbajdžanu pre SR so sídlom vo Viedni, Veľvyslanectvo Arménska pre SR vo Viedni.